สหรัฐเจอพิษ “โควิด” ตัวเลขจ้างงานนอกภาคเกษตร เดือนพ.ย.ต่ำคาด
สหรัฐเจอพิษ "โควิด" ตัวเลขจ้างงานนอกภาคเกษตร เดือนพ.ย.ต่ำคาด
สหรัฐเจอพิษ "โควิด" ตัวเลขจ้างงานนอกภาคเกษตร เดือนพ.ย.ต่ำคาด
4 ธ.ค. 2563

กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้นเพียง 245,000 ตำแหน่งในเดือนพ.ย. ต่ำกว่าที่นักวิเคราะห์คาดการณ์ที่ระดับ 440,000 ตำแหน่ง และต่ำกว่าระดับ 610,000 ตำแหน่งในเดือนต.ค. โดยได้รับผลกระทบจากการแพร่ระบาดของไวรัสโควิด-19
ส่วนอัตราการว่างงานลดลงสู่ระดับ 6.7% ในเดือนพ.ย. สอดคล้องกับตัวเลขคาดการณ์ของนักวิเคราะห์ หลังจากแตะระดับ 6.9% ในเดือนต.ค.
ขณะเดียวกัน ตัวเลขค่าจ้างรายชั่วโมงโดยเฉลี่ยของแรงงาน เพิ่มขึ้น 0.3% เมื่อเทียบกับปีที่แล้ว
ทั้งนี้ ตัวเลขค่าจ้างรายชั่วโมงนับเป็นข้อมูลที่ธนาคารกลางสหรัฐ (เฟด) ให้ความสำคัญเพื่อหาสัญญาณบ่งชี้ภาวะเงินเฟ้อ
โดยกระทรวงแรงงานสหรัฐยังได้ปรับตัวเลขการจ้างงานในเดือนก.ย. โดยปรับเป็นเพิ่มขึ้น 711,000 ตำแหน่ง จากเดิมที่รายงานว่าเพิ่มขึ้น 672,000 ตำแหน่ง และปรับตัวเลขการจ้างงานในเดือนต.ค. โดยปรับเป็นเพิ่มขึ้น 610,000 ตำแหน่ง จากเดิมที่รายงานว่าเพิ่มขึ้น 638,000 ตำแหน่ง
ทั้งนี้ กระทรวงแรงงานสหรัฐระบุว่าในเดือนพ.ย. ภาคเอกชนมีการจ้างงานเพิ่มขึ้น 344,000 ตำแหน่ง ขณะที่ภาครัฐจ้างงานลดลง 99,000 ตำแหน่ง
ส่วนตัวเลขอัตราการเข้าสู่ตลาดแรงงานของสหรัฐ ซึ่งแสดงสัดส่วนของกำลังแรงงานต่อจำนวนประชากรทั้งหมด ลดลงสู่ระดับ 61.5%
ขณะที่ กระทรวงพาณิชย์สหรัฐ เปิดเผยว่า ตัวเลขขาดดุลการค้าของสหรัฐเพิ่มขึ้นน้อยกว่าคาดในเดือนต.ค. โดยเพิ่มขึ้นเพียง 1.7% สู่ระดับ 6.31 หมื่นล้านดอลลาร์ ต่ำกว่าที่นักวิเคราะห์คาดการณ์ที่ระดับ 6.48 หมื่นล้านดอลลาร์ จากระดับ 6.21 หมื่นล้านดอลลาร์ในเดือนก.ย.
ทั้งนี้ กระทรวงพาณิชย์ยังเปิดเผยว่า การนำเข้าเพิ่มขึ้น 2.1% สู่ระดับ 2.45 แสนล้านดอลลาร์ในเดือนต.ค. ขณะที่การส่งออกเพิ่มขึ้น 2.2% สู่ระดับ 1.82 แสนล้านดอลลาร์
 